
C(um multae res in Entomologia nondum satis illustratae sint, tum 
ambigua adhuc et litiogosa est quaestio de functione antennarum, 
quae non minus ob insignem in vivis insectis usum, quam ob for¬ 
marum varietatem eximios characteres systematicos praebent, quam 
ob rem iam magnum interest, ut detecta antennarum indole, scru¬ 
tationes nostrae de earum differentiis philosophicum recipiant fun¬ 
damentum. Constat quidem inter omnes antennas esse sensus cuius¬ 
dam organa, cuinam vero sensui attribuendae sint, dissentiunt aucto¬ 
res. Alii enim has partes tactus, alii olfactus instrumenta esse 
putaverunt; alii contra, antennas integumentis duris rigidisque in¬ 
structas, utrique sensui alienas censuerent et palpis tactus, trachea¬ 
rum tunicae interiori et earum ostiis olfactus facultatem adscrihen- 
tes, antennis quasi ossiculis auditus externis audiendi facultatem esse 
probaverunt. Quae quidem opinio prima a Sulzero emissa, exinde a 
Kirbio Spenceoque et nuper a Newportio confirmata, cum huius sen¬ 
sus theoria adeo convenit, ut facile arrideat, neque defuit, quin a 
gravissimis nostrae aetatis auctoribus recepta fuerit, donec recens 
ab acutissimo Sieboldio alia quaedam auditus organa in Locustis 

Acridiisque demonstratae sint, quo antennarum, quamvis etiam in 
Crustaceis ad earum basin organa auditoria sita esse compertum sit, 
functio dubia reddita est. Quid dicam de experimentis ad antenna¬ 
rum functionem eruendam institutis? quibus alii audiendi, alii olfal- 
ciendi facultatem iis inesse confirmare voluerunt, et quae, cum con¬ 
traria probent, dubii adhuc pretii sunt. 

§. 2 . 

Antennarum extrema variatio a systematicis potius quam a 
physiologis respecta est, quamvis patere videtur, instrumenta tam 
vario modo constructa vario usui esse debere; nemo autem hucus¬ 
que subtiliorem earum structuram exploravit, unde factum est, ut 
solidam rigidamque testam iis esse docuerint. Mihi vero pubes 
quaedam subtilissima, qua antennae pleraeque instructae sunt, jam 
dudum observata est, quam non potui quin magni momenti habe¬ 
rem, et quacum structuram quandam peculiarem coniunctam esse suspi¬ 
catus sum. Primo lamellas, quibus antennarum clava in Melolon- 
this componitur, attente inspiciens et microscopio ope examinans, 
insignem earum structuram vidi; variorum exinde insectorum an¬ 
tennis dissectis et microscopio composito subiectis, similem stru¬ 
cturam iis communem esse observavi, et has leges detexi: 

1. Antennarum testam in insectis nequaquam solidam, 
sed numerosis poris perforatam esse. 

2. Poros hosce ab interiore parte membrana tenui 
clausos esse. 

3. Poros in variorum insectorum antennis vario modo 
dispositos esse. 

§. 3. 

Articuli antennarum basales in omnibus insectis foraminibus 
carent et nonnisi pilis rigidis instructi sunt. Articuli autem poriferi 
in plerisque insectis pube obducti sunt brevissima tenuissimaque 
cinerea, in foraminum interstitiis nascente, quod vestimentum eo 
praecipue usu esse nunc existimo, quo prohibeatur, ne foramina illa 
pulvere, sorde madoreve obducantur et occludantur. Patet iam, 
quam ob causam insecta tam frequenter diligenterque antennas 
suas detergent mundantque, et apparatuum, quibus plurima hunc 
in usum praedita sunt, ratio. 

Jam variam in variis antennis foraminum dispositionem perlu¬ 
stremus. 

§. 4. 

Simplicissimam quandam antennarum formam in Hylotomis 
obviam habemus. Compositae enim sunt antennae articulis tri¬ 
bus, quorum basales duo parvi sunt, breves, fere cylindrici, pilosi, 
testa integerrima instructi; articulus tertius (feminae) clavam elon- 
gatam refert, subtilissime pubescentem, foraminibus minutis undi¬ 
que sparsis, apicem versus sensim crebrioribus, basin versus autem 
parcioribus, basi summa nullis. 


§. 5. 

Simili modo poris undique sparsis iam crebrioribus, iam rario¬ 
ribus antennae multiarticulatae vel filiformes vel setaceae instructae 
et pube aequali iam densiore iam parciore vestitae videntur. In 
1) Fig. A. 

Blattae americanae, cuius antennae ingenti articularum numero ex¬ 
cellunt, articulo quodam intermedio foramina rara subtiliaque ob¬ 
servavi^); aequaliter subtiles licet crebriores pori sunt in antennis 
Carabi, praecipue in earum apice ^). 

§. 6 . 

Hymenopteris numerosis, Apibus, Formicis, Vespis etc., quae 
mira industria non minus quam sagacitate praecellunt, antennae 
sunt geniculatae, scapo flagelloque compositae, ceterum antennis 
filiformibus aequales. Exemplo nobis sit Vespa Crabro^); ei sca¬ 
pus antennae solidus glaberque, totus autem flagellus secundo ab 
articulo inde pube illa subtilissima vestitus et foraminibus creberri¬ 
mis licet subtilibus, ob testae crassitiem fere infundiliformibus, in¬ 
structus est ^). 


7. 

Antennae multorum insectorum serratae pleraeque simili modo 
poris perforatae sunt atque antennae setaceae, nisi quod rhachis 
totius antennae solida nudaque et solummodo prominens articuli 
cuiusvis pars pube foraminibusque ornata esse solet. Idem omnino 
de antennis pectinatis, flabellatis ramosisque valet, in quibus arti¬ 
culorum singulorum incrementum e foraminibus magis magisque 
auctis procedit. Cuius rei exemplum insigne Bhipicerae marginatae 

1) Fig. a 

2) Fig. JJ. 

3) Fig. /. 1. 

4) Fig. /.2. 



antennae praebent, quarum rami singuli poris creberrimis cribelli 
instar foraminosi apparent. 


§. 8 . 

Inter Buprestides autem, antennis serratis praeditas, triplicem 
antennarum fabricam reperias. Aliae enim (e. gr. Sternocera, 
Julodis) solitam antennarum serratarum structuram prae se ferunt, 
rhachide glabra, parte serrata subtiliter porosa pubescenteque. In 
aliis (e. gr. Chalcophora mariana) antennarum articuli poriferi non 
nisi singulis pilis, et poris minus numerosis, acervatis, in utroque 
partis dilatatae latere obsiti sunt. In aliis plurimis (e. gr. 

Eurythyrea austriaca) articuli omnes a parte anteriore omnino so¬ 
lidi^), a parte posteriore autem prope apicem scrobiculo impressi 
sunt ^), cuius fundum, dextre resectum, e lamina membranacea 
cribri instar confertim foraminosa, formatum observavi.^) Quibus 
cum hae antennae foveolis ab articulo quarto inde instructae sint, 
insectum quodque sedecim ejusmodi laminas gerit. 

§. 9. 

Alio antennae imbricatae formatae sunt modo, quarum articuli 
faciem dilatatam apicalem totam poris numerosis instructam, testam 
vero lateralem omnino solidam habent. Exemplo nobis est Prionus 
coriarius. 

1) Fig. DA.% 

2) Fig. K 1. 

3) Fig. E. 2. 

4) Fig, E. 3. 

§. 10 . 

In antennis clavatis nonnisi clava articulos continet perferatos 
pubeque illa subtili obductos. ]\ecrophori vespillonis, insecti saga¬ 
citate famosi, antennas accuratius examinavi^). Quae antennae 10- 
articulatae sunt, articulis septem testa solida integraque instructis, 
septimo pateraeformi, clavam excipiens; clava articulis tribus com¬ 
posita, perfoliata, subtiliter pubescens. Testa ei est poris subtilis¬ 
simis creberrimisque perforata, relictis nonnullis areis minutis im- 
pressisque, e quibus setula nascitur^). 

§. 11. 

Clava etiam lamellaris Scarabaeidum poris numerosis instructa 
est, alio loco iam a me descriptis, in variis autem huius familiae 
sectionibus vario modo constitutis. Lucanorum enim Passalorum- 
que clava serrata eiusdem fere structurae est quam antennae alio¬ 
rum Coleopterorum serratae, cum nonnisi partes articulorum pro¬ 
minulae pube porisque ornatae sint, articulo ultimo excepto, qui 
totus pube obducitur. Aliis Scarabaeidum stirpibus, e. c. Copridi- 
bus, Aphodiidis, Geotrupinis etc. clavae descriptio eadem est quam 
in Necrophoro; tota enim antennarum clava pube porisque praedita 
est, excepta interdum articuli clavae primi facie exteriore, quae in 
generibus nonnullis testa gaudet solida glabraque aeque ac reliqua 
antennae pars. In omnibus Scarabaeidibus, quos ob spiraculorum 
abdominalium situm Pleurostictorum nomine distinxi, antennarum 

1) Fig. G. 1. 

2) Fig. G. 2. 

3) Insect. German. III. p. 552. 

lamellae glabrae sunt, praecipue paginae earum interiores; nihilo¬ 
minus autem excellunt foraminibus creberrimis concinnisque. Me- 
lolontharurn lamellae undique foraminosae apparent, reliquorum 
vero plerorumque huius sectionis Scarabaeidum (e. c. Oryctae, 
Cctoniarum etc.) lamellae nonnisi ab interiore parte cribrariae, ab 
exteriore omni parte solidissima testa obductae sunt, quo fit, ut clava 
composita et rite clausa ne aer quidem ad poros adire possit. Me- 
lolontharum autem lamellae ad observandum facillimae sunt et ad 
illustrandam foraminum structuram aptissimae. Exhibui in tabula 
adiecta lamellam ex antennarum clava Polyphyllae (Melolonthae) 
fullonis.^) Lamella integra microscopio subiecta duobus composita 
videtur stratis, cribri ad instar perforatis. Lamella vero longitudi- 
naliter dissecta, ita ut singulum stratum appareat, non modo fora¬ 
mina perspiciuntur, quibus dense aequaliterque tota lamina perfossa 
est, aliquantulum infundibuliformia ^), sed membranae etiam inte¬ 
rius foraminum lumina obturantes ^). Summa solummodo lamel¬ 
lae basis, amplo meatu perforata, poris illis, sensim decrescentibus 
caret ^). 

§. 12 . 

Peculiaris quoque Muscariis est antennarum forma, quae deri¬ 
vanda videtur e serie plurium articulorum, quorum tertius prae ce¬ 
teris increvit, sequentibus obliteratis et in setae formam coactis^). 

1) Fig. F.\. 

2) Fig. F.2. 

3) Fig. F. 2* 

4) Fig. F. 3. 

5) Fig. J/. 1. 

Quem articulum tertium praecipuam harum antennarum partem 
esse negari nequit: en texturam eius microscopicam, quam in 
Frontina laeta ^), Musca domestica aliisque investigavi. Totus hic 
articulus undique foraminulis sat subtilibus, at creberrimis et adeo 
confertis instructus est, ut testa eius cribello aequalis videatur, 
quo fit, ut Muscariarum et plurimorum aliorum Dipterorum anten¬ 
nae, licet forma a reliquorum plerorumque insectorum satis disce¬ 
dant, structura iis simillima sint. 


i 13. 

Jam satis illustravisse mihi videor, antennas insectorum, quem¬ 
admodum vario modo formatae sint, itidem poris vario modo 
dispositis instructas esse, quos vel potius membranulas poris sub¬ 
stratas, cum antennas ipsas sensus cuiusdam instrumenta haberi 
satis constet, huius sensus sedem peculiarem esse facile intelligen- 
dum est. Minutissima quidem foramina sunt, nihilo minus, quis 
est qui dubitet quin ab aere penetrentur? Quo maior igitur fora¬ 
minum est copia, eo frequentior acMs ad delicatas antennae partes 
aditus. 

14. 

Antennarum poros tactus sedem non esse, ex eorum structura 
satis elucet. Membranulae enim tenues, quas sensiles esse suppo¬ 
nimus, in interiore foraminis parte sitae sunt, a superficie remotae, 
quo fit, ut corpora aliena haud tangant. Cum vero multorum in¬ 
sectorum antennis tactus facultatem inessc indubium videatur, setis 
1) Fig. n. 2. 

quibusdam rigidis, quae testam antennarum corneam penetrant, hoc 
officium tribuendum esse existimo, eadem ratione ac glirium fera¬ 
rumque vibrissis Eiusmodi setae e. c. apud Buprestides in articu¬ 
lorum angulis sitae sunt. 

f 15. 

Ambigua restat quaestio, num antennas olfactus instrumenta 
esse censeamus auditusne. Sunt qui dubitant, quin antennis olfa¬ 
ciendi facultas sit, quod non solum testa dura solidaque obductae 
sint, sed a spiraculis etiam distent, quibuscum in animalibus verte¬ 
bratis olfactus organa coniuncta reperiamus. Argumentum alterum 
illud satis iam refutavi, alterum brevi refellam. Apud Zoologos 
enim constat, piscium nares neque cum organis respiratoriis com¬ 
binatas esse, neque in fauces exire. Quibusdam etiam Tetrodonti- 
bus, auctore Joh. Muliero, nares antennarum instar exsertae et por¬ 
rectae sunt tentacula referentes Q. Cum autem olfactus organa in 
animalibus vertebratis aerem respirantibus cum meatu respiratorio 
connexa sint, facile intelligendum est, hoc eam ob causam fieri, ut 
odores ad occultas illas membranas olfactorias per aerem respiran¬ 
dum ducantur. Insectorum vero antennae libere in aerem porrectae 
et peculiari mobilitate instructae, licet a spiraculis remotae, odores 
in aere perfusos percipere possunt, quando odorandi vis iis inest. 

16. 

Sin autem quis contendit, antennas insectorum auditus organa 
esse, et membranulas illas, in foraminum basi sitas, tympanis aequare, 
1) Act. Acad. Berol. 1839. p. 252. 


2 * 

quae eodem modo multiplicata sint, quo oculi, ita ut insecta non 
solum millenis oculis sed millenis etiam auribus instructa sint; neque 
fabrica neque usu antennarum haec coniectura confirmari videtur. 

f 17. 

Etenim antennae vel totae vel aliquae earum partes, setas Musca¬ 
riarum dico, lamellas Scarabaeidum etc. potius, quam earum fora¬ 
mina idoneae habendae sunt ad recipiendas et sentiendas aeris un- 
dulationes, quibus soni efficiuntur, neque aliter haec res hucusque 
explicata fuit ab illis, qui insecta antennarum ope audire docuerunt, 
quamobrem, si antennae apud insecta auditus instrumenta sunt, quod 
hucusque nullo modo satis comprobatum est, foramina earum huic 
sensui aliena censeo et olfactui potius adscribo. Cui autem si oppo¬ 
nitur sententiae, membranas omnes olfactorias pituitosas esse, ut 
humore secreto particulae odoratoriae solvantur; non possum quin 
existimem, in insectis membranulas illas, quibus foraminum ostia 
interiore clausa esse observavi, itidem madidas esse, quam ob rem 
pubes illa, qua foraminosae antennarum partes vestitae sunt, non 
solum ad squalorem detinendum, sed ad servandum etiam humo¬ 
rem constituta videtur. Lamellas autem Scarabaeorum quorun- 
dam glabras, quae compagine sua satis obtectae sunt, lympha ex¬ 
siccata obductas saepe inveni. 

18. 

Olfactum inter plerorumque insectorum sensus praevalidum 
esse, non magis odoribus quibus alliciuntur, quam quibus decipiun¬ 
tur elucet. Constat Muscam vomitoriam Stapeliae floribus carnis 

putridae odore instructis ova imponere, olfactu delusam. Muscariae 
autem et Necrophori inter ea insecta numerantur, quibus summa 
olfaciendi vis est; utrisque aequali modo quaedam antennarum pars 
confertissimis poris perforata est ^). 

19. 

Cum antennas tanto magis foramiiiosas reperiamus, quanto 
maior insectorum facultas olfaciendi est, praecipue notandum, ma¬ 
rium antennas saepe validiores et processibus fortioribus auctas 
esse quam feminarum: antennarum autem volumine amplificato forami¬ 
num copia increscit, foraminum vero copia increscente, sensus illius 
vis augetur, quae foraminibus inest. Antennis suis flabellatis, pecti¬ 
natis, ramosis aut alio modo ornatis insecta mascula pleraque uti, 
quibus feminas explorent, constare videtur; mares insectorum e re¬ 
motis etiam regionibus a feminis attrahi, easque occultis vel clausis 
locis exquirere satis compertum est: quonam autem sensu ducan¬ 
tur? Auditune an olfactu? non dubito, quin fiat olfactu. 

20 . 

Quodsi his disquisitionibus insectorum, quaecunque e variis 
ordinibus accuratius examinavi, antennis olfaciendi facultatem esse 
e penitiore earum structura denuo propositum sit, secundariis in¬ 
dagationibus illustrandam relinquo in Lepidopteris antennarum fa¬ 
bricam forte peculiarem, et in larvis variis, nec non in Crustaceis, 
quorum multa non solum duobus antennarum paribus, sed cavita¬ 
tibus etiam distinctis ad earum basin, et auditui et olfactui adscri- 


1) Fig. G. 2. et H. 2. 

ptis instructa, harum partium structura ab insectis discedere hucus¬ 
que videntur. Foramina autem antennarum in insectis forte omni¬ 
bus obvia, in posterum attentius observanda existimo, cum non 
solum ad varias antennae formas definiendas valeant, sed systema- 
tici etiam sint pretii, quod Buprestidibus dispositis brevi tempore 
comprobabo. 

Si ea, de quibus disserui, Entomologiae novi aliquot attu¬ 
lerint, digna forte haberi possunt, quae Tibi, qui huius studii 
Mentor mihi es, laeto hoc offeram die, quo ante hos quinqua¬ 
ginta annos summos in Medicina honores adeptus es. Totidem 
fere per annos inter gravissima officia medica Entomologiam 
fovens, amplam hanc scientiam scriptis praestantissimis orna¬ 
visti, non solum Fannas Brasiliae, Aegypti Madagas caris que 
illustrantibus, sed nitidissimis etiam monographiis, e quibus Cte- 
nostomatis, Agrae, Megalopodis, Athyrei Bolboceraeque et Pro- 
scopiae generum, Cierio rum Panorp at arumque familiarum eniv 
meramus, non minore laude decoratas, quam celeberrima Tua 
de Hymenopteris opera, quibus omnes huius suavissimi ordinis 
familias, imprimis Tenthredinetas, Sirices, Scolietas, Thynni des 
et Apiarias splendidissime coluisti. Per quinque fere lustra 
etiam praefuisti Museo Regio Entomologico, quod Te duce et 
auspice primarium in toto terrarum orbe tenet locum, summam¬ 
que inter omnes gentes gloriam. Utinam vigore f ruens integro 
et incolumi ad extremam usque senectutem haec bene gesta 
augere pergas et diu Tuorum coronae praesis! Fave. 

A. Hylotomae ustulatae antenna fortiter aucta. 

B. Carabi glabrati antennae summus apex, 170“ auctus. 

C. Blattae americanae antennarum articulus intermedius, 170“ auctus. 

D. 1. Chalcophorae (Buprestidis) marianae antennarum articulus intermedius. 
2. Eiusdem foramina, 170“ aucta. 

E. 1. Eurythyreae (Buprestidis) austriacae antennarum articulus intermedius, 

ab anteriore parte inspectus. 

2. idem a posteriore parte inspectus. 

a. eiusdem scrobiculus. 

3. Scrobiculi fundus 170“ auctus. 

F. 1. Polyphyllae (Melolonthae) fullonis antennarum lamella. 

2. eiusdem particula fissa et 170“ aucta. 

* membranulae foramina obturantes. 

3. eiusdem particula basalis, 170“ aucta. 

G. 1. Necrophori vespillonis antennae. 

2. eiusdem articuli ultimi particula, 170“ aucta. 

H. 1. Frontinae (Tachinae) laetae antenna. 

2. eiusdem articuli tertii particula, 170“ aucta. 

/. 1. Vespae Crabronis antenna. 

2. eiusdem articuli ultimi particula, 170“ aucta. 

